উত্তরবঙ্গ বিশ্ববিদ্যালয় কর্তৃপক্ষ যে ছাত্রীদের নিরাপত্তা দিতে ব্যর্থ তা পুনর্বার প্রমাণিত হল। গত ১৫ অগস্ট বিশ্ববিদ্যালয় ক্যাম্পাসেই কেমিস্ট্রি বিভাগের এক ছাত্রী বহিরাগত এক যুবকের বিরুদ্ধে শ্লীলতাহানির অভিযোগ এনেছিলেন। তারপর কয়েকদিন যেতে না যেতেই বিশ্ববিদ্যলয়ে আবারও উঠল শ্লীলতাহানির অভিযোগ।
এবার বিশ্ববিদ্যালয় ক্যাম্পাসের বাইরে শ্লীলতাহানির শিকার হয়েছেন বলে অভিযোগ করেছেন এম.এ(ইতিহাস) কোর্সে পাঠরত এক ছাত্রী।
ওই ছাত্রী জানিয়েছেন, বিশ্ববিদ্যালয়ে ক্লাস করে বাড়ি ফেরার সময় শ্লীলতাহানির শিকার হন তিনি। ক্লাস শেষ হয়ে যাওয়ার পরে তিনি যখন বাড়ি ফিরছেন তখনই বিশ্ববিদ্যালয় লাগোয়া একটি রাস্তায় দ্রুতগতিতে একটি বাইক এসে দাঁড়ায়, এবং বাইক আরোহী তাঁর শ্লীলতাহানি করে বলে তিনি জানান। একই কায়দায় স্বাধীনতা দিবসেও এক ছাত্রীর শ্লীলতাহানির অভিযোগ উঠেছিল।
আজ যাঁর শ্লীলতাহানির অভিযোগ উঠেছে, তিনি মাটিগাড়া থানায় অভিযোগ দায়ের করেছেন। পুলিশের কাছে ওই বাইকটির রেজিস্ট্রেশন নম্বরও দেওয়া হয়েছে। যার পরিপ্রেক্ষিতে পুলিশ উজ্জ্বল পাল নামের এক ব্যক্তিকে গ্রেফতার করেছে।
ঘটনার পর বিশ্ববিদ্যালয়ের ছাত্রছাত্রীদের নিরাপত্তা নিয়ে স্বভাবতই প্রশ্ন উঠেছে নতুন করেছে। বিশ্ববিদ্যালয়ের এক ছাত্রী অম্বিকা রাই সংবাদমাধ্যমের ক্যামেরার সামনে এই বিষয়ে ক্ষোভ উগরে দেন। দেখুন সেই ভিডিও—